Diari Oficial de la Generalitat Valenciana


Sumari del DOGV 6281, del 03-06-2010 (2010/6254)

ORDE 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar als centres educatius no universitaris de titularitat de la Generalitat.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6281

Data del DOGV
:   03-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6254


Data del document
:   28-05-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * suport econòmic
    * ensenyament públic
    * educació preescolar
    * menjador escolar
    * alumne
    * alumnat
    * educació especial
    * ensenyament obligatori
    * ensenyament primari
    * vida escolar
    * ensenyament secundari
    * legislació

ORDE 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar als centres educatius no universitaris de titularitat de la Generalitat. [2010/6254]  
La realitat actual del servici de menjador escolar està molt més enllà de la seua concepció inicial de servici educatiu complementari, compensatori i social que contribuïsca a l'exercici del dret a l'educació de l'alumnat en el marc dels principis d'igualtat i solidaritat, ja que la realitat social comporta una creixent demanda a l'administració educativa de noves actuacions tendents a possibilitar la conciliació de la vida laboral amb la familiar, i facilitar així la incorporació d'hòmens i dones al món del treball en igualtat de condicions.  
Junt amb la generalització del servici de menjador escolar, és necessària l'existència d'un sistema d'ajudes econòmiques per a costejar el dit servici, com a instrument de compensació educativosocial que supose un incentiu a l'escolarització de l'alumnat de famílies amb pocs recursos econòmics, i que també facilite la integració social i laboral dels pares.  
D'altra banda, la mateixa evolució del sistema educatiu ha portat a incidir de manera significativa en l'autonomia de gestió dels centres, no tan sols en els seus aspectes educatius, sinó també en els aspectes quotidians que tenen un efecte directe sobre el col·lectiu escolar. És l'equip directiu, junt amb els distints òrgans col·legiats de govern, el que, en atenció a les característiques pròpies del centre, s'erigix com el màxim òrgan responsable del funcionament dels aspectes del centre i, entre estos, el del menjador escolar.  
El fet que l'activitat que es pretén finançar siga prestada pels mateixos centres educatius, que són els responsables del pagament dels servicis de menjador a les empreses adjudicatàries, fa necessari que les ajudes, encara que mantinguen el seu caràcter nominatiu després de la seua adjudicació en la corresponent convocatòria pública, es continuen abonant als dits centres, i fer-los així responsables de la correcta aplicació a la seua finalitat.  
D'altra banda, l'experiència adquirida en la tramitació d'estes ajudes en els últims anys fa aconsellable introduir canvis en el sistema i aprovar unes bases reguladores de les convocatòries anuals que proporcionen estabilitat al sistema.  
El Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, atribuïx a este departament, entre altres competències, la planificació, l'ordenació i l'execució d'actuacions relatives a transport i menjadors escolars, servicis escolars, escoles-llar i altres de naturalesa anàloga.  
Per tot això, en virtut de les atribucions conferides pel article 28.e) de la Llei 5/1983, de 30 de desembre, del Consell, i el Decret 19/2009, de 3 de novembre, del president de la Generalitat, pel qual es determinen les conselleries en què s'organitzen l'administració de la Generalitat, i vista la proposta del director general d'Ordenació i Centres Docents amb data 26 de maig de 2010 i de conformitat amb esta,  
ORDENE  
Article 1. Objecte  
La present orde té com a objecte establir les bases reguladores de la concessió de les ajudes a les famílies per al finançament del servici de menjador escolar a partir del curs escolar 2010/2011.  
Article 2. Àmbit d'aplicació  
1. La present orde s'aplicarà als centres educatius no universitaris de titularitat de la Generalitat, dependents de la conselleria amb competències en matèria d'educació, que impartisquen ensenyances del Segon Cicle d'Educació Infantil, Educació Primària i Educació Secundària i als centres específics d'Educació Especial.  
2. Així mateix s'aplicarà la present orde als centres privats concertats qualificats com a centres d'acció educativa singular (CAES).  
3. No serà aplicable el que establix la present orde a les escoles d'Educació Infantil de Primer Cicle, atés que en la prestació del servici de menjador els usuaris abonen, si és el cas, un preu públic, sense perjuí del finançament de gastos de funcionament que reben de la Conselleria d'Educació.  
Article 3. Naturalesa jurídica i règim aplicable  
1. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, General de Subvencions, i la seua normativa de desplegament, i els centres educatius tindran la condició d'entitats col·laboradores.  
2. El finançament de les ajudes es garantirà pressupostàriament amb càrrec a les corresponents línies de subvenció.  
Article 4. Requisits generals per a sol·licitar l'ajuda de menjador escolar  
1. Per a poder sol·licitar ajudes de menjador, l'alumnat haurà de reunir, a la finalització del termini de presentació de sol·licituds, els requisits següents:  
a) Estar matriculat en un centre educatiu degudament autoritzat, dels citats en l'article 2 de la present orde.  
b) Haver presentat la sol·licitud, el model de la qual es publicarà en la corresponent convocatòria anual, i la documentació requerides en la present orde i, si és el cas, la prevista en l'esmentada convocatòria, en els terminis establits.  
c) No estar incurs en alguna de les prohibicions establides en l'article 13 de la Llei General de Subvencions.  
2. Estos requisits hauran de mantindre's al llarg del curs per al qual se sol·licita l'ajuda.  
Article 5. Beneficiaris de la subvenció del servici de menjador escolar  
Tindrà dret a la subvenció de les prestacions del servici de menjador:  
1. L'alumnat del centre educatiu beneficiari de ruta de transport escolar o d'ajuda individual de transport, sempre que comporte dret al servici de menjador escolar, d'acord amb la normativa vigent relativa al servici complementari de transport escolar.  
2. L'alumnat beneficiari d'ajuda assistencial de menjador, de conformitat amb el que disposen els articles següents.  
3. L'alumnat escolaritzat en centres específics d'educació especial.  
Article 6. Subvenció del servici per a alumnat transportat  
1. Serà beneficiari de l'ajuda per al servici de menjador escolar, l'alumnat d'Educació Primària, Educació Especial i Educació Secundària Obligatòria, a qui corresponent legalment rebre la prestació del servici de transport escolar en faça ús habitual.  
2. L'alumnat que perceba l'ajuda de menjador per ser beneficiari de transport escolar gratuït i, no obstant això, no en faça ús habitualment, podrà perdre el dret a continuar percebent la dita subvenció, a petició del consell escolar del centre educatiu.  
No correspondrà esta exclusió si concorre algun motiu justificatiu de la no-utilització habitual del transport, admés per la direcció territorial corresponent, amb un informe previ de la Inspecció d'Educació.  
Article 7. Ajudes assistencials de menjador  
1. Serà beneficiari de l'ajuda per al servici de menjador escolar tot aquell alumnat d'Educació Primària, Educació Especial i Educació Secundària Obligatòria, a què se li concedisca l'ajuda amb caràcter assistencial d'acord amb el barem que s'establix en la present orde, en atenció a les circumstàncies socioeconòmiques concurrents.  
En relació a l'Educació Infantil de Segon Cicle, la convocatòria anual determinarà quins cursos d'este nivell educatiu queden inclosos i, en conseqüència, l'alumnat que podrà participar com a sol·licitant d'ajuda assistencial de menjador.  
2. L'alumnat resident en centres d'acollida de menors o en situació d'acollida en famílies educadores, els fills i filles de víctimes de violència de gènere, i les víctimes del terrorisme, considerant com a tals l'alumnat que, com a conseqüència d'un acte terrorista, es deriven, per al mateix estudiant, per als seus pares, tutors o guardadors legals, danys personals d'especial transcendència, o que els incapaciten totalment per al treball habitual, tindran directament la condició de beneficiaris de l'ajuda assistencial de menjador, prèvies les oportunes acreditacions establides en la convocatòria anual corresponent.  
Article 8. Llindars de renda  
La convocatòria anual determinarà l'exercici econòmic computable als efectes de determinació de la renda familiar i establirà els trams de renda corresponents, segons el nombre de membres computables de la unitat familiar, la superació del qual impossibilitarà la participació en la corresponent convocatòria d'ajudes assistencials de menjador o l'exclusió de la sol·licitud en el cas que arribe a ser presentada.  
Article 9. Membres computables de la unitat familiar  
Els membres computables de la unitat familiar, així com la justificació documental de la composició de la unitat familiar seran els determinats en la convocatòria anual corresponent.  
Article 10. Determinació de la renda familiar  
1. La convocatòria anual definirà la renda familiar computable i determinarà el període impositiu i les caselles de l'imprés de la declaració de la renda que es prendran en consideració, així com altres ingressos computables, de conformitat amb la normativa reguladora de l'Impost sobre la Renda de la Persones Físiques.  
2. Amb caràcter general, l'acreditació de les dades econòmiques dels sol·licitants serà demanada per la conselleria amb competències en matèria d'educació a l'Agència Estatal d'Administració Tributària (AEAT) de forma telemàtica, i el fet que l'interessat s'aculla a esta normativa comporta la seua autorització expressa a l'esmentada conselleria per a sol·licitar eixes dades a l'AEAT. A estos efectes, el pare, la mare o el tutor, i els seus respectius cònjuges o persones unides per anàloga relació, hauran d'aportar còpia del DNI/NIF/NIE/passaport i omplir els apartats corresponents de la sol·licitud d'ajuda que es facilite a les famílies.  
3. El fet de no presentar davant de l'administració tributària la declaració de l'Impost sobre la Renda de les Persones Físiques, per part d'algun dels membres de la unitat familiar que estiguen obligats, segons la legislació vigent, serà motiu de denegació de l'ajuda.  
Article 11. Barem aplicable  
El barem aplicable, que detallarà la corresponent convocatòria anual, es basarà en l'aplicació de puntuacions pels conceptes següents:  
1. Renda anual disponible per càpita.  
La renda anual disponible per càpita és el quocient que resulta de dividir la renda familiar anual disponible entre el nombre de membres de la unitat familiar. La seua valoració s'efectuarà segons els trams que establisca la convocatòria anual corresponent.  
2. Circumstàncies sociofamiliars.  
Es valoraran les circumstàncies sociofamiliars especials de l'alumnat que establisca la corresponent convocatòria anual i que hagen sigut degudament acreditades.  
Per este concepte es valoraran, entre altres, circumstàncies com l'orfandat de l'alumnat, la seua pertinença a famílies monoparentals, acollidores o nombroses, la situació laboral dels seus representants legals, o la condició de discapacitat física o psíquica d'alguns dels membres de la unitat familiar.  
Article 12. Sol·licituds  
1. Les sol·licituds d'ajuda assistencial de menjador, segons model inclòs en cada convocatòria anual, hauran d'anar acompanyades de la documentació que determine la dita convocatòria, relativa a la composició de la unitat familiar, la renda familiar i aquelles dades sociofamiliars que siguen preses en consideració.  
2. Les sol·licituds, junt amb la documentació corresponent, es presentaran en els centres educatius on es trobe matriculat l'alumnat.  
Article 13. Termini ordinari de presentació de sol·licituds  
La sol·licitud de concessió d'ajuda assistencial de menjador es presentarà, amb la pertinent documentació justificativa, en el centre educatiu, junt amb la matrícula de l'alumnat o la confirmació de la seua permanència en el centre, amb la qual cosa el termini ordinari de presentació de sol·licituds finalitzarà alhora que el de matriculació, segons el calendari que s'establisca per a cada curs escolar.  
Article 14. Termini extraordinari de presentació de sol·licituds  
Durant el mes de setembre s'obrirà un termini extraordinari, en el qual s'admetran les sol·licituds que deriven de noves matriculacions posteriors al termini ordinari.  
Article 15. Ajudes de caràcter excepcional  
Les sol·licituds que es presenten fora dels terminis ordinari i extraordinari, s'admetran sempre que es tracte d'alumnes que s'incorporen al sistema educatiu després dels dits terminis, podent establir la convocatòria anual corresponent una data límit per a l'admissió d'este tipus de sol·licituds.  
Article 16. Tramitació informàtica de les sol·licituds  
1. Per a la tramitació de les sol·licituds, els centres educatius incorporaran, en els terminis que determine la convocatòria anual, totes les dades arreplegades en estes a través del programa informàtic que la conselleria amb competències en matèria d'educació determine a este efecte, i assenyalarà les circumstàncies concurrents que hagen sigut degudament acreditades, la composició de la unitat familiar i, només quan corresponga, els corresponents ingressos íntegres de la unitat familiar en còmput anual, sense minoració ni cap descompte.  
2. Una vegada informatitzades pel centre educatiu, les sol·licituds d'ajuda assistencial de menjador, el/la secretari/ària del consell escolar del centre haurà d'omplir un certificat en què conste la validesa del procés d'obtenció de la informació, que es traslladarà a la direcció territorial corresponent.  
3. La conselleria amb competències en matèria d'educació, a la vista de les dades introduïdes informàticament pel centre demanarà la informació econòmica dels sol·licitants a través de l'Agència Tributària.  
4. El centre educatiu custodiarà adequadament la documentació i tots els membres del consell escolar del centre que intervenen en el procés de tramitació de les ajudes assistencials guardaran la reserva deguda sobre les dades que conté la documentació pertinent, a fi de garantir la intimitat dels sol·licitants, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.  
5. Les sol·licituds i la documentació aportades pels interessats quedaran arxivades en el centre educatiu a disposició de la Inspecció d'Educació, les direccions territorials amb competències en matèria d'Educació i la direcció general amb competències en matèria d'Ordenació i Centres Docents.  
Article 17. Llistats provisionals de beneficiaris i no beneficiaris  
1. Tramitades les sol·licituds d'ajudes presentades dins del termini ordinari, efectuada la baremació d'estes per la conselleria amb competències en matèria d'Educació, i determinada així la puntuació que corresponga a cada ajuda, en funció de la informació sociofamiliar introduïda informàticament pels centres educatius i la informació econòmica rebuda de l'Agència Tributària, es remetrà a cada centre educatiu inclòs en la convocatòria, a principis del mes de setembre i per correu electrònic, el llistat provisional de sol·licituds amb la puntuació establida, o el motiu d'exclusió, a fi de detectar possibles errors en la baremació.  
2. Els llistats provisionals s'enviaran a cada centre en dos formats; el primer contindrà únicament la puntuació obtinguda o l'exclusió de la sol·licitud, llistat que serà el que s'exposarà als taulers d'anuncis; un segon llistat detallat serà custodiat per la direcció del centre i contindrà el detall de la puntuació i les dades tant econòmiques com sociofamiliars preses en consideració per a la baremació. Este segon llistat podrà ser consultat pels sol·licitants individualment als efectes de comprovar la correcció de les dades que els afecten.  
3. Publicats estos llistats provisionals de sol·licituds d'ajudes de menjador, els interessats tindran un termini de 10 dies, comptats a partir de la seua inserció en els taulers d'anuncis dels centres educatius, per a esmenar els defectes observats i presentar les reclamacions oportunes, per mitjà de l'aportació en el mateix centre educatiu de la documentació que estimen adequada, i el centre procedirà a efectuar les correccions informàtiques que corresponguen.  
4. Després de la tramitació de les sol·licituds del termini extraordinari, es procedirà de la mateixa manera descrita en els apartats anteriors, i finalitzarà el procés amb la màxima celeritat possible.  
Article 18. Resolució definitiva  
1. Finalitzat el termini d'esmenes i reclamacions en el termini ordinari, i a la vista de la puntuació obtinguda per les sol·licituds presentades, la direcció general amb competències en matèria d'ordenació i centres docents decidirà la puntuació mínima a partir de la qual es concediran les ajudes de menjador de caràcter assistencial, d'acord amb les disponibilitats pressupostàries, i ho comunicarà a les direccions territorials.  
2. Cada direcció territorial emetrà la corresponent resolució definitiva, que contindrà la relació de tot l'alumnat que participa en la convocatòria en cada centre, i detallarà els beneficiaris, així com les sol·licituds denegades i el motiu de la denegació.  
3. De la mateixa manera es procedirà amb les sol·licituds presentades en el termini extraordinari, i s'aplicarà la puntuació mínima que ja haurà sigut determinada en aplicació del que disposa l'apartat 1r del present article.  
Article 19. Recursos contra la denegació de l'ajuda  
Contra les resolucions definitives emeses en ambdós terminis, ordinari i extraordinari, els interessats podran interposar recurs d'alçada davant del director general amb competències en matèria d'ordenació i centres docents, en el termini d'un mes des de la notificació de la denegació de l'ajuda, però la presentació del recurs podrà efectuar-se en la corresponent direcció territorial, la qual haurà d'elaborar un informe per a la resolució del recurs i remetre'l, junt amb el recurs i tota la documentació, a l'esmentada direcció general. Este mateix informe haurà de ser elaborat per la corresponent direcció territorial, encara que el recurs es presente directament en la direcció general amb competències en matèria d'ordenació i centres docents.  
Article 20. Justificació de l'aplicació de l'ajuda de menjador  
1. Cada direcció territorial amb competències en matèria d'educació enviarà als centres educatius de la seua província la relació de l'alumnat beneficiari d'ajudes assistencials de menjador, junt amb la relació, quan corresponga, de l'alumnat que siga transportat col·lectivament o individualment i tinga dret a l'ajuda de menjador, perquè cada trimestre el pare, la mare o el tutor de l'alumne/a beneficiari/a faça constar el seu DNI/NIF/passaport/NIE i la seua firma com a senyal de conformitat per la percepció de l'ajuda de menjador.  
2. Al final del curs el/la secretari/ària de cada centre educatiu receptor d'ajudes de menjador enviarà a la direcció territorial corresponent un certificat que acredite que el procés de percepció i aplicació de les ajudes durant tot el curs s'ha realitzat correctament.  
Article 21. Incompatibilitats  
La percepció de l'ajuda de menjador de la conselleria amb competències en matèria d'educació és incompatible amb la percepció pel mateix alumnat d'altres ajudes pel mateix concepte procedents d'altres organismes públics. Els consells escolars i la Inspecció d'Educació vetlaran pel compliment d'esta incompatibilitat.  
Article 22. Control de l'aplicació i revisió de les ajudes  
1. El règim regulador dels possibles reintegraments, sancions i responsabilitats aplicable als perceptors de les ajudes, serà l'establit en la Llei 38/2003, de 17 de novembre, General de Subvencions.  
2. La conselleria amb competències en matèria d'educació, la Intervenció General de la conselleria amb competències en matèria d'hisenda, la Sindicatura de Comptes de la Comunitat Valenciana, així com el Tribunal de Comptes, podran realitzar, per mitjà dels procediments legals pertinents, les comprovacions oportunes respecte al destí i l'aplicació de les subvencions, per a la qual cosa tant els beneficiaris com els centres educatius queden obligats a facilitar-los tota la informació que els siga requerida.  
Article 23. Supervisió  
La Inspecció d'Educació, en l'àmbit de les seues competències, supervisarà el desenrotllament del procediment de concessió de les ajudes de menjador escolar, i vetlarà pel compliment d'esta orde i de la resta de la normativa vigent en esta matèria.  
Article 24. Quanties  
El preu del menú escolar diari i els imports de les ajudes de menjador escolar per a cada curs lectiu figuraran en la corresponent convocatòria anual.  
Article 25. Compliment de l'article 3.4 del Decret 147/2007, de 7 de setembre  
Les ajudes regulades en la present orde no estan subjectes a la política de la competència de la Unió Europea i, en conseqüència, no necessiten ser notificades a la Comissió Europea, per tractar-se d'una convocatòria dirigida a l'alumnat escolaritzat en centres educatius, raó per la qual no és d'aplicació l'article 107 del Tractat de Funcionament de la Unió Europea (TFUE), en la mesura que no afecta els intercanvis comercials entre els membres estats.  
DISPOSICIÓ ADDICIONAL ÚNICA  
Convocatòria anual  
Anualment es publicarà la corresponent convocatòria d'ajudes de menjador per a cada curs escolar, que determinarà els llindars de renda a què es referix l'article 8 de la present orde, i detallarà el barem aplicable per a la valoració de les sol·licituds d'ajuda, així com els terminis de presentació d'estes, i detallarà així mateix el procediment de determinació de la renda familiar i la composició de la unitat familiar, així com el procediment de valoració i resolució de la convocatòria. L'actualització de les quanties s'efectuarà tenint en compte la variació interanual de l'IPC i la normativa de l'Impost sobre la Renda de les Persones Físiques.  
DISPOSICIÓ DEROGATÒRIA ÚNICA  
Queden derogades totes les disposicions del mateix rang o d'un rang inferior que s'oposen al que disposa la present orde.  
DISPOSICIONS FINALS  
Primera. Desplegament  
Es faculta el director general amb competències en matèria d'Ordenació i Centres Docents per a dictar totes les disposicions que siguen necessàries per al desplegament i l'aplicació de la present orde, en particular la resolució que aprove la convocatòria anual d'ajudes de menjador.  
Segona. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
València, 28 de maig de 2010  
El conseller d'Educació,  
ALEJANDRO FONT DE MORA TURÓN